
MINUTI

Laqgħa tal-Kunsill Lokali tas-Siġġiewi

ID-DISA’ LEĠISLATURA

Laqgħa Numru 491 (9-34)
It-Tnejn 24 ta’ Awwissu 2026 fis-6.00 ta’ filgħaxija 
Il-Kunsill Lokali tas-Siġġiewi ltaqa’ fiċ-Ċentru Ċiviku tas-Siġġiewi li jinsab fl-indirizz 18, Pjazza San Nikola, is-Siġġiewi.
PREŻENTI:

Is-Sindku Ryan Cachia
Il-Viċi Sindku Stephanie Vassallo
Il-Kunsillier Christopher Farrugia 

Il-Kunsillier Dominic Grech (daħal għal-laqgħa fis-7.00pm)
Il-Kunsillier Albert Pace 

Il-Kunsillier Charles Vassallo

Il-Kunsillier Anson David Aquilina
ASSENTI B’APOLOĠIJI (Skont Ordni Permanenti 14A(3):

ASSENTI
UFFIĊJAL PREŻENTI:

Ritienne Giorgino – Segretarju Eżekuttiv

Minuti

Is-Sindku preseda l-laqgħa.

	Qari tal-ittri ta’ apoloġiji

Ma kienx hemm ittri ta’ apoloġija.
Kunsiderazzjoni u Approvazzjoni tal-Minuti

Il-Minuti, mibgħuta qabel lill-Kunsilliera, ġew ikkunsidrati bħala moqrija.
Is-Sindku ressaq il-Minuti tas-Seduta 489 għall-approvazzjoni.  Il-Viċi Sindku ssekondat.  Il-Kunsill approva il-Minuti bħala dokument korrett.
Punti li joħorġu mill-Minuti

489.8   Il-Kunsillier Albert Pace staqsa jekk ġiex iċċekkjat mal-perit tal-kunsill dwar jekk jistgħux isiru emendi għall-pjanti u jekk isir parkeġġ kemm joqgħodu vetturi.  Is-Sindku qal li ċċekkja mal-perit u preżenta sketch.  Il-Kunsillier Albert Pace propona li l-Kunsill ilesti pjanti ġodda ħalli jekk ikun hemm opportunita’ ta’ finanzjament minn entita’ tal-gvern ikun hemm il-paperwork lest.

489.14  Il-Kunsillier Albert Pace staqsa dwar il-proposta ta’ Għar Lapsi Park.  Is-Segretarju Eżekuttiv wieġbet li l-proposta ġiet sottomessa lil Project Green.  Huwa talab li jinżamm aġġornat.
Komunikazzjoni mis-Sindku
Is-Sindku ta merħba lill-Kunsillier Anson Aquilina fi ħdan il-Kunsill Lokali tas-Siġġiewi.
Laqgħa mal-LESA
Is-Sindku qal li flimkien mal-kunsillier Charles Vassallo iltaqa’ mal-uffiċjali tal-LESA. Huma ddiskutew is-sitwazzjoni ta’ kontroll mill-cameras fuq il-bring in sites, u l-ħruġ taċ-ċitazzjonijiet.  Hu qal li ġew iċċarati xi issues u anka xi nuqqasijiet u spjega il-proċess ta’ monitoraġġ mil-LESA fejn jidħol rimi illegali.  Is-Sindku rringrazja lil Lesa tad-disponibilita’ u qal li jidher li hemm buona volontà biex is-sitwazzjoni għal kontroll fil-ġlieda kontinwa ta’ rimi titjieb.

Korrispondenza minn TM dwar linji sofor fi Triq il-Knisja l-Qadima
Is-Sindku rrefera għall-korrispondenza minn TM dwar linji sofor mhux awtorizzati quddiem xi  residenzi fi Triq il-Knisja l-Qadima.  Hu qal li dawn ilhom snin hemmhekk u għalkemm jidher li m’hemmx awtorizzazzjoni, dawn kienu saru minħabba aċċessibilita’ fir-residenzi fejn il-bankina wiesa massimu ta’ 40cm.  Hu qal li saret spezzjoni fuq il-post u minħabba l-wisgħa tat-triq hija impossibbli li jitwessgħu il-bankini jew isiru bankini fejn ma hemmx u għalhekk talab li ssir l-applikazzjoni neċessarja ma’ TM biex dawn jiġu awtorizzati.  Il-Kunsillier Albert Pace semma l-periklu fil-wesgħa ta’ Triq il-Knisja l-Qadima ma’ Triq Lapsi u Triq l-Imqabba fejn hemm il-ħanut Many Things, u saqsa biex naraw il-possibilita’ li ssir roundabout jew arranġament ieħor.
Ftehim bejn il-Kunsilli Lokali u l-Public Works
Is-Sindku informa li għada bħala Sindku mistieden għall-Konferenza Stampa mill-Onor. Zerafa Civelli għat-tiġdid tal-Ftehim bejn il-Kunsilli Lokali u l-Public Works.  Hu qal li permezz ta’ dan il-ftehim, il-lokalita’ tas-Siġġiewi qed tibbenefika minn diversi xogħolijiet fosthom ta’ bankini, u toroq tal-bdiewa.

Konferenza Stampa dwar sound pollution

Is-Sindku qal li flimkien ma’ Sindku u rappreżentanti ta’ lokalitajiet oħra tal-madwar attenda għal konferenza stampa bi protesta għal sound pollution minn stabbilimenti privati.

Mistoqsijiet tal-Kunsilliera
Ma kienx hemm mistoqsijiet.
Aġġornament – Dekasteri u responsabbiltajiet

Il-Viċi Sindku qalet li ġew preżentati l-aħħar batch ta’ kotba lill-librerija pubblika bil-fondi tar-Reġjun Punent.  Hija qalet li flimkien mal-amministrazzjoni qed isir il-koordinament tal-korsijiet tal-iskeda tax-xitwa minn Ottubru sa Mejju.  Malli jkun hemm konferma ta’ sessjonijiet li ser isiru tal-Lifelong Learning inkunu nistgħu nikkonfermaw suġġetti oħra.
Il-Kunsillier Charles Vassallo qal li qed isegwi rapporti dwar infurzar fejn jidħol rimi illegali.  Hu qal li talab lil Era statistika ta’ kemm inħarġu multi fil-lokalita’, anka sussegwenti għal hotspots li jiġu mgħoddija lir-Reġjun perjodikament.  Hu qal li f’4 snin ingħatat multa waħda biss, minkejja l-ammont ta’ rapporti ta’ rimi illegali.  Hu semma b’mod partikolari il-każ f’Ta’ Kandja fejn ikun hemm ammonti kbar ta’ skart mormi illegalment.  Hu qal li saret talba lir-Reġjun għal possibbiltà ta’ CCTV imqar b’mod temporanju għax it-tneħħija ta’ dan l-iskart qed tinvolvi ħafna spejjeż żejda.  Il-Kunsillier Vassallo qal li l-koordinament tat-tindif wara l-festa ta’ Ħal Xluq mar tajjeb ħafna u issa jmiss il-Festa tal-Providenza.  Qal li kien hemm laqgħa mal-kuntrattur tat-tindif rurali fejn ġew diskussi diversi issues għal-lok ta’ titjib fil-livell tat-tindif.  Hu qal li qed jistenna li titnaddaf Triq it-Tiġrija kif kien ikkonfermat bil-miktub li ssir sa Awissu mid-Dipartiment tat-Tindif.  Hu qal li qed isir koordinament mal-MDIA u ċ-Ċentru tal-Anzjani għal-lezzjonijiet fl-informatika.
Il-Kunsillier Albert Pace qal li qed isegwi il-proċess ta’ Għar Lapsi mill-viċin.  Hu qal li mhux kuntent bl-andament tal-ewwel fażi li qed jieħdu ħsieb id-dipartiment u x-xogħol miexi bil-mod wisq.  Hu qal li x-xogħol mill-kuntrattur miexi kif pjanat.  Hu talab li ssir laqgħa mal-Ministru u l-Public Works ħalli jsegwu l-proċess u jkollna aġġornament.
Il-Kunsillier Christopher Farrugia qal li qed jikkomunika mal-Malta Wheelchair Basketball Association għal kollaborazzjoni.  Hu qal li qiegħed f’komunikat ukoll mar-Reġjun għal attivita’ sportiva f’Novembru.
Is-Sindku qal li flimkien mas-sotto-kumitat qed ikomplu jaħdmu dwar l-istrateġija tat-turużmu. Hu qal li il-pjan propost intbagħat lil MTA għal possibbiltà ta’ finanzjament.  S’issa għad ma hemmx risposta.  Rigward il-monument fir-roundabout ta’ Triq Mons Mikiel Azzopardi, qal li qed nistennew stima għall-bażi.  Hu qal li għandna stima għall-arma u l-kitba ta’ fuq.

Aġġornament – Proġetti infrastrutturali u inizjattivi
Proġetti minn IM
Is-Sindku qal li ntalbu laqgħat mal-periti dwar il-proġetti ta’ Bur il-Kbir u anka ta’ Vjal Kulħadd għal aġġornamenti.  Hu qal li Bur il-Kbir huwa previst li jingħata l-wiċċ fl-ewwel ġimgħa ta’ Settembru filwaqt li Vjal Kulħadd sa jingħata l-ewwel kisja tas-service road dalwaqt.

Xogħolijiet mill-PW

Is-Sindku qal li kellna laqgħa mal-perit u l-kuntrattur biex isiru sqaqijen tal-bdiewa bil-konkos, wieħed fi Triq it-Tiġrija u l-ieħor fit-Triq ta’ San Niklaw.  Hu qal li ser issir laqgħa mal-kuntrattur biex jibdew ix-xogħolijiet ukoll fil-bankini ta’ Triq il-Qiegħa.

Xogħol tal-Enemalta

Is-Sindku qal li bdew ix-xogħolijiet ta’ trinek fl-area Ta’ Fonzu biex jgħaddu l-cable tal-Enemalta.

Tibdil fid-dekasteri

Is-Sindku qal li issa li l-kunsill reġa qiegħed komplet b’7 membri, saret reviżjoni tad-dekasteri u responsabiltajiet għal kull Kunsillier.  Hu qal li dawn diġa’ ġew diskussi mal-kunsilliera individwali biex jaċċerta li kulħadd jaċċetta u huwa kuntent jaħdem fid-dikasteru tiegħu.
Ryan Cachia – Sindku - Infrastruttura u Proġetti

· Finanzi

· Ġemellaġġi

· Rapprezantanza Reġjun Punent

· Trasport Pubbliku u Infurzar - pulizija, LESA, TM

· Kumitat Ambjent u Sigurta

· Kumitat Żona Ċentrali

· Bord - Tenders u Impjiegi

· Għaqdiet (shared)

· Turiżmu (shared)

· Carrying Capacity

Stephanie Vassallo - Viċi Sindku - Ambjent, Edukazzjoni, Żgħażagħ u Tfal, u Ħarsien tal-Annimali

· Librerija Pubblika

· Eko Skola u STEM

· Kunsill Lokali tat-tfal (RIGHTS)

· Bord - Tenders

· Fuljett (shared)

· Bord - Impjiegi

Charles Vassallo – Kunsillier - Indafa Pubblika u Anzjani

· Kura u Saħħa Pubblika

· CCTVs
· Innovazzjoni Digitali fil-Kunsill

· Ġonna Pubbliċi

· Landscaping

· Fuljett (shared)

Anson David Aquilina – Kunsillier - Kultura 

· Attivitajiet kulturali

· Kumitat Kultura Chairperson

· Jum is-Siġġiewi

· Turizmu (shared)

· Festi żgħar u Festa San Nikola

· Mixegħla (shared)

Christopher Farrugia – Kunsillier - Sports, Attivitajiet Fiżiċi u Innovazzjoni

· Enerġija Rinovvabli

· Bord - Tenders

· Bord - Impjiegi

Dominic Grech – Kunsillier - Komunitajiet

· Restawr

· Kumitat Restawr Chairperson

· Għaqdiet (shared)

· Negozji

· Mixegħla (shared)

Albert Pace – Kunsillier - Qasam Socjali u Integrazzjoni Socjali

· Għar Lapsi

· Kumitat Żona Ċentrali

· Diżabilità

· Dawl tat-toroq

Il-Kunsill unanimament approva id-dekasteri kif preżentati.
Il-Kunsillier Dominic Grech daħal għal laqgħa fis-7.00pm.
Rapport tal-Bord tal-Claims għal ħsarat
Is-Sindku talab lis-SE tispjega. Is-Segretarju Eżekuttiv spjegat li ltaqa’ l-Bord tal-Claims kif maħtur f’seduta preċedenti, fejn kull claim ġie eżaminat u diskuss individwalment, flimkien mad-dokumentazzjoni kollha ppreżentata ma’ kull claim.  
Hija spjegat ukoll li l-Bord analizza l-postijiet fejn seħħew l-inċidenti. Mill-analiżi rriżulta li l-maġġoranza tal-inċidenti seħħew f’żewġ toroq separati, fatt li, skont il-Bord, jindika li l-ħofra kienet fil-fatt teżisti u li l-claims ma kinux relatati ma’ każ iżolat.  Il-Bord stabbilixxa wkoll rata medja fis-suq għax-xiri ta’ tyre, liema rata ntużat bħala referenza fl-evalwazzjoni tal-ammonti mitluba.  Wara li ġew ikkunsidrati ċ-ċirkostanzi u d-dokumentazzjoni relatata ma’ kull każ, il-Bord elenka d-deċiżjoni tiegħu case by case.  Il-Kunsill unanimament approva d-deċiżjonijiet tal-bord fuq il-każi msemmija.
Festa Għeneb 2026
Is-Sindku talab lill-Kunsillier Anson Aquilina jagħti overview tal-programm.  Il-Kunsillier Aquilina qal li issa l-programm huwa finaliżżat kif ukoll il-loġistika.  Hu ta spjega tal-attivita’ kif ser tkun imqassma.  Qal ukoll li għal din is-sena ser ikollna wkoll is-silent room fil-binja tal-kunsill provduta minn aġenzija Appoġġ.  Hu rringrazja lill-grupp ta’ voluntiera li ilhom xhur jaħdmu fuq din l-attivita’.
Tenders

Is-Sindku talab lis-Segretarju Eżekuttiv tispjega.

Is-SE qalet li t-tender LCS9/25 tal-lattrina tal-pjazza issa ingħalaq u ġie awarded.  Imiss co-ordination meeting mal-Perit u l-kuntrattur.
LCS 52/2025 Is-SE qalet I-vann ġie ordnat u għandu jasal għal Ottubru.
Stedina għal parteċipazzjoni fil-Proġett Town Twinning – EUtownsUnitedAVB f’Gondomar Spanja

Is-Sindku talab lis-Segretarju Eżekuttiv tispjega.  Is-SE qalet li l-konferenza sa ssir mid-19 sal-24 ta’ Novembru 2026 f’Gondomar Spanja u li kien hemm interess ta’ 6 membri tal-kunsill biex jattendu għal din il-konferenza meta hemm 5 postijiet.  Ġie ssuġġerit li issir polza u l-persuna li ma tiġix tingħata preċedenza meta ikun hemm okkażjoni oħra.  Is-SE infurmat li għada iridu jiġu kkonfermati l-ismijiet biex isir l-arranġament għall-akkomodazjoni u anka jinqatgħu il-biljetti tal-ajru.  Il-komposizzjoni tad-delegazzjoni ser tkun il-Viċi Sindku, 3 kunsilliera u s-SE bħala l-project leader.  Hi kkonfermat li l-Biljetti tal-ajru kif ukoll is-‘single room supplement’ mhuxhiex koperti mill-proġett u għalhekk jiġu finanzjati mill-Kunsill.
Każ 585/2021/1 Cem Kofoglu – Sentenza Finali

Is-Segretarju Eżekuttiv qalet li rċevejna is-sentenza finali 162810 tal-każ Ref: 585/2021/1.  Hija qalet li l-ammont dovut totali huwa ta’ € 74,323.64 inkluż it-taxxi u imgħax.  Hija qalet li qegħda f’komunikat mal-assikurazzjoni dwar dan.  Sadattant, dan l-ammont għandu jitħallas mill-iktar fis sabiex il-Kunsill jevita spejjeż ulterjuri.  Is-Sindku propona li jsir il-pagament.  Il-Kunsill unaimament qabel.
Urban Planning Funds – Fondi Night Shelter

Is-Segretarju Eżekuttivinfurmat li wara li dan il-każ ġie diskuss internament mill-PA, qed jiġi mitlub sabiex il-fondi €69,870.87 diġà mgħoddija mill-Awtorita’ permezz tal-kuntratt bir-referenza LCF/99/2018 – Siggiewi Night Shelter u li qatt ma nbeda, għandhom jiġu ritornati lill-istess Awtorità.  Fid-dawl li bħalissa qegħdin fil-proċess ta’ fondi għal lattrina tal-Pjazza taħt l-istess UPF, is-SE qalet li ser tagħmel talba biex minflok jiġu ritornati, jiġu mnaqqsa mill-ammont dovut għal dan il-proġett.  Il-Kunsill unanimament qabel.
Tismija ta’ Toroq – Żona Buskett

Triq l-Imnarja
Is-Segretarju Eżekuttiv ressqet proposta mill-Kunsill Lokali tar-Rabat għal triq li qegħda fiż-żewġ konfini fl-inħawi Tal-Lawrenti tissemma Triq l-Imnarja.  Il-Kunsill unanimament qabel.

Triq Ta’ wara l-Buskett u Triq il-Barumbara

Is-Segretarju Eżekuttiv preżentat talba għal tismija uffiċjali ta’ Triq Ta’ Wara l-Buskett kif tidher fil-pjanti tal-PA u tismija ta’ triq ġdida li tmiss ma’ Triq l-Għar il-Kbir kif proposta mir-residenti stess Triq il-Barumbara.  Il-Kunsill unanimament qabel.
Programm Minn Pjazza għal Pjazza

Is-Sindku informa li fiċ-ċirkostanzi tal-bdil tad-data tal-attivita’, anka peress li sal-aħħar tas-sena diġa hemm diversi attvitajiet ikkonfermati u allura ma nistgħux indaħlu attivitajiet ġodda, u anka peress li din l-attivita’ għandha titwettaq sal-aħħar tas-sena 2026, id-DLG infurmana li l-attivita’ Minn Pjazza għal Pjazza mhix ser issir.  Għas-sena d-dieħla, għandha terġa ssir applikazzjoni mill-ġdid.
Għar Lapsi – Master Plan

Is-Sindku qal li flimkien mal-Kunsillier Albert Pace, inkarigat mill-Bajja, qed isegwi il-masterplan kemm tal-bajja, tal-belvedere u tal-park, kif ukoll timelines tax-xogħolijiet.  Is-Sindku qal li diġa’ kienet prezentata pjanta tal-belvedere sar-reverse osmosis u jiġu diskussi dettalji għal finishing anka tal-proġett li qed isir bħalissa fil-bajja, il-materjal tar-rampa, il-pavimentar, jekk hix ġejja fossa, kif ukoll diversi issues imqajma mis-sajjieda.  Il-Kunsillier Pace qal li minbarra l-estetika, il-materjal irid ikun prattiku għas-sajjieda biex ma jkollniex problemi wara.  Is-Sindku qal ukoll biex issir talba biex il-bajja tiġi dikjarata swimming zone ikun hemm life guards u anka nitolbu li jkun hemm attendant mal-lattrina peress li l-post huwa wieħed turistiku.  Is-Sindku qal li għandha tinżamm estetika tal-post u anka il-bibien tal-garaxxijiet jiġu miżbugħa pariġġ la darba ħa jsiru.  Il-Kunsillier Charles Vassallo staqsa jekk ħarġux xi riżultati tal-istudju tal-blat u nitolbu aġġornament dwar dan.  Is-Sindku talab li nitolbu update ukoll tal-proposta tal-park ma’ Projects Green.  Il-Kunsillier Pace propona wkoll li jkun hemm bye-law li jiġi vjetat it-tipjip fil-bajja ħalli nevitaw l-ammont kbir ta’ loqom tas-sigaretti fil-blat.
Tiġdid tal-Ftehim tal-Librerija Pubblika

Is-Sindku propona l-iffirmar għat-tiġdid tal-ftehim mal-librerija pubblika.  Il-Kunsill unanimament qabel li dan il-ftehim jerġa jiġġedded bl-istess kundizzjonijiet.
Sospensjoni fis-servizz tal-accountant

Is-Sindku qal li ddiskuta din is-sitwazzjoni mas-Segretarju Eżekuttiv.  Qal ukoll li d-Dipartiment ġie infurmat b’din is-sitwazzjoni u anka b’hekk ikunu jafu ir-raġuni għaliex din is-sena ma ġewx preżentati rapport finanzjarji neċessarji, anka fid-dawl li dawn dejjem jiġu preżentati fil-ħin stipulat.  Hu qal li għal din is-sena, l-amministarzzjoni għalqet l-awditjar għas-sena finanzjarja 2025.  Qal ukoll li r-records qed jinżammu fuq is-sistema tal-XL.  Is-Sindku qal li biex issib accountant li jiprovdi kontinwita mhix ħaġa faċli, u għalhekk ser niprovaw naraw kif tisvolġi l-problema ta’ nuqqas ta’ nies mal-kumpanija eżistenti.  Sadanittant, is-Segretarju Eżekuttiv qegħda f’kuntatt mas-sezzjoni tal-finanzji tad-Dipartiment biex jagħtuna gwida.
Reply to the Management Letter – Sena tal-Awditjar 2025

Is-Segretarju Eżekuttiv qalet li minkejja il-problema tal-accountant kif spjegat qabel, il-proċess tal-awditjar għas-sena finanzjarja 2025 ġie konkluż u għalhekk qed tipreżenta ir-risposta għal management letter mill-awdituri. Hija qalet li b’sodisfazzjoni il-punti msemmija huwa kollha kwistjoni minimi ta’ mispostings u klassifikazzjoni fis-sistema.  Is-Sindku rringrazja l-amministrazzjoni għal dan il-proċess u qal li huwa sodisfatt ħafna bir-rapport u propona li tiġi approvata ir-risposta għal management letter kif preżentata.  Il-Kunsill unanimament approva.
Mozzjoni dwar il-Binja Ġdida ta’ Akkomodazzjoni Soċjali fi Triq Dun A. Vella, Triq Wied Ħesri u Triq N. Bonello

Proposta minn: Sindku Ryan Cachia

Sekondata minn: Viċi-Sindku Stephanie Vassallo u l-Kunsillier Charles Vassallo
Mozzjoni
Preambolu u Kuntest

Il-Kunsill Lokali tas-Siġġiewi,

•
Jieħu nota tal-permess tal-ippjanar approvat PA/00534/19 fuq is-sit li jmiss ma’ Triq Nikola Bonello, Triq Dun Anton Vella, Triq Mons. F.X. Mangion, u Triq Wied Hesri;

•
Josserva li x-xogħlijiet fuq is-sit bħalissa jinsabu fl-stadji inizjali tagħhom (tħaffir u tqegħid tal-pedamenti), li joffri opportunita biex jiġu emendati l-pjanijiet approvati qabel ma jibda l-bini tas-sulari;

•
Juri t-tħassib tiegħu dwar il-volum ta’ 189 unit residenzjali u l-impatt kbir li dan se jkollu fuq l-infrastruttura lokali, inklużi ż-żieda fit-traffiku, il-parkeġġi fit-toroq tal-madwar, u l-immaniġġjar tal-skart;

•
Jinnota in-nuqqas ta’ Social Impact Assessment aġġornata u pubblika, kif ukoll in-nuqqas ta’ konsultazzjoni adegwata mal-Kunsill Lokali dwar l-integrazzjoni soċjali u reġjonali ta’ proġett ta’ din l-iskala;

•
Jemmen li l-żvilupp urban fis-Siġġiewi għandu jibbilanċja l-ħtieġa ta’ djar ma’ servizzi soċjali u ċiviċi essenzjali għal residenti preżenti u futuri;

Tħassib Ewlieni u Emendi Proposti għall-Proġett

1. Opportunità biex jiġi Emendat PA/00534/19

1.
Tibdil tal-pjanti: Ladarba x-xogħol bħalissa huwa limitat għat-tħaffir u x-xogħol tal-pedamenti, issir talba uffiċjali għal emenda fil-pjanti sabiex isit tibdil sħiħ tal-pjanijiet, kemm dawk li jittrattaw il-volum u kemm dak li jitratta l-estetika, li tista’ ssir mingħajr ma tfixkel l-istruttura bażika tal-pedamenti diġà ppjanati.

2.
Tnaqqis fid-Densità: Il-Kunsill jitlob lill-Awtorità tad-Djar u l-Ministeru rilevanti biex iressqu applikazzjoni għal emenda bl-għan li tnaqqas id-densità tar-residenzi mill-189 approvati għal livell sostenibbli li jirrispetta l-carrying capacity taż-żona ta’ Ħesri.

3.
Ħtieġa ta’ Studji ta’ Impatt: Il-Kunsill jitlob b’mod immedjat isiru l-istudji tekniċi kollha—speċjalment dwar l-Impatt fuq it-Traffiku (TIA), l-Immaniġġjar tal-Iskart, u dwar l-Impatt Soċjali (SIA).

 

2. Allokazzjoni ta’ Spazju għal Servizzi Komunitarji Essenzjali

Il-Kunsill jipproponi li l-ispazju miksub mit-tnaqqis tal-unitajiet residentjali jiġi dedikat għall-infrastruttura ċivika u edukattiva tal-lokalità, partikolarment:

•
Rilokazzjoni taċ-Ċentru tat-Tfal Denfil: Ħolqien ta’ spazju iddedikat fi ħdan il-proġett sabiex iċ-Childcare Centre Denfil ikun jista’ joħroġ mill-Iskola Primarja tas-Siġġiewi, biex hekk jingħata lura spazju edukattiv prezzjuż lill-amministrazzjoni tal-iskola, li iktar ma jmur, qed ikollha pressjoni fuq l-infrastruttura anke minħabba ż-żieda fil-popolazzjoni tas-Siġġiewi, inkluż bil-bini ta’ dan il-proġett.

•
Rilokazzjoni tal-Hub Reġjonali ta’ servizz.gov: Trasferiment tal- hub reġjonali miċ-Ċentru Ċiviku għal dan il-proġett, biex itejjeb l-aċċessibbiltà tas-servizzi pubbliċi u l-ispazju ċentrali fiċ-Ċentru Ċiviku jintuża għal bżonnijiet ċiviċi oħra. Dan anke wara tħassib mid-Dipartiment tas-Servizzi Soċjali dwar in-nuqqas ta’ adegwatezza tal-uffiċju li qed jintuża bħalissa.

•
Spazju għal Organizzazzjonijiet Volontarji (VOs): Ħolqien ta’ spazji ta’ laqgħat għall-għaqdiet lokali u gruppi ta’ volontarjat bil-għan li jissaħħaħ il-qasam soċjali u kulturali fis-Siġġiewi.

•
Spazju miftuħ: jiġi kreat spazju miftuħ sabiex jservi ta’ pulmun aħdar għar-residenti kemm tal-binja in kwestjoni u kemm għar-residenti tal-madwar. 

Riżoluzzjoni 

Għalhekk, il-Kunsill Lokali tas-Siġġiewi Jirriżolvi li:

1.
Jopponi uffiċjalment għad-densità preżenti ta’ 189 unit residenzjali kif approvata fil-permess PA/00534/19 u jitlob emenda immedjata waqt li x-xogħlijiet għadhom fl- stadju tat-tħaffir u pedamenti.

2.
Jitlob laqgħa mal-Ministru responsabbli mill-Akkomodazzjoni Soċjali u Affordabbli, biex jiġi diskuss it-tnaqqis fid-densità u l-emendi meħtieġa.

3.
Jinsisti li servizzi komunitarji—iċ-Ċentru Denfil, il- hub ta’ servizz.gov, l-ispazju għall-għaqdiet volontarji u spazju miftuħ — jiġu inklużi fil-pjanijiet emendati.

4.
Jitlob li l-Awtoritajiet jipprovdu lill-Kunsill l-istudji kollha dwar it-Traffiku, l-Ambjent, u l-Impatt Soċjali relatati ma’ dan l-iżvilupp.

5.
Jgħaddi kopja ta’ din ir-riżoluzzjoni lill-Ministeri rilevanti, u lill-mezzi tax-xandir.

Is-Sindku qal li malli ġiet publikata l-aġenda irċieva komunikat mill-Ministru Owen Bonnici għal laqgħa.  Flimkien mas-Segretarju Eżekuttiv, iltaqa’ mal-Ministru, ic-CEO tal-Awtorita’ tad-Djar u l-Segretarju Permanenti li wrew rieda rigward diversi punti partikolarment biex tonqos id-densita’ u l-volum tal-binja.  Is-Sindku għalhekk qed jiproponi li jiġi diskuss il-kontenut tal-mozzjoni u kien hemm qbil li ssir laqgħa oħra ‘il quddiem ħalli jressaq il-ħsibijiet tal-Kunsill. Il-Kunsill qabel dwar dan.  Hu qal li ġew diskussi diversi punti fosthom l-immaniġjar ta’ skart u possibilta’ ta’ waste room, u li jsir social impact assessment b’effett ġenerali fuq ir-raħal u r-residenti.  Is-Sindku semma d-densita’ wkoll fl-iskola primarja fejn diġa hemm problema ta’ overpopulation fil-klassijiet.  Hu qal li meta tkellem mal-kap tal-iskola fejn bħalissa qed jiprova jara fejn ħa jdaħħal iktar klassijiet u allura l-possibilta’ li c-child centre, l-liberija u l-iscout group jiġu akkomodati fil-binja l-ġdida u l-klassijiet jintużaw mill-istudenti tal-iskola.  Semma wkoll l-uffiċċju tas-servizz.gov li bħalissa jopera minn kamra waħda fiċ-ċentru ċiviku li mhemm lanqas fejn jistennew in-nies (waiting area) u li dan is-servizz ġie estiz għal kuljum flok darbtejn fil-ġimgħa.

Il-Kunsillier Dominic Grech qal li jinnota progress kbir fl-approach minn naħa tal-Ministru f’din il-kwistjoni fejn hemm diskussjoni pożittiva u mhux politika.  Hu qal li kunċett tas-social housing ma nistgħux nibqgħu nassoċjawh ma’ kategorija ta’ nies iżda huwa kunċett ta’ housing affordabbli, issue nazzjonali.  Hu qal li meta niddiskutu s-suġġett tal-housing bħala kunsill lokali rridu naraw kunċett wiesa u l-effett ħolistiku fuq il-lokalita’.  Il-Kunsillier Grech ippropona li jinħoloq ‘task force’ li jkun qed jikkonsulta u jressaq id-diskussjonijiet u punti quddiem il-kunsill.

Sar qbil li jinġabru il-punti kollha imressqa biex jiġu diskussi fil-laqgħa li jmiss mal-Ministeru u jkun hemm aġġornament fis-Seduti.
Materji konnessi mal-Awtorita’ tal-Ippjanar

Is-Segretarju Eżekuttiv ippreżentat lista ta’ applikazzjonijiet li daħlu mal-awtorità tal-Ippjanar biex isir xi tip ta’ żvilupp fis-Siġġiewi.
Is-Sindku rrefera għal applikazzjoni PA04540/23.  Is-Sindku qal li skont l-informazzjoni li tana il-Perit tal-Kunsill, din ġiet irrakkomandata għar-rifjut mill-Awtorità u din id-deċiżjoni ġiet ikkonfermata mill-Bord.  L-applikant ippreżenta appell, u l-Bord tal-Appelli (EPRT) ikkonferma r-rifjut.  Il-PA kkonfermat ir-rifjut.
Is-Sindku ġibed l-attenzjoni wkoll dwar applikazzjoni PA/03305/26 twaqqif ta’ Billboard fi Triq il-Granmastri int u dieħel is-Siġġiewi minn Ħaż Żebbuġ, li l-kunsill kien oġġezzjona.  Hu qal li din ġiet rifjutata mill-PA.
Is-Sindku rrefera għall-iżvilupp illegali PA 7598/21 (Appeal AP478/25) wara il-Limestone Heritage, liema każ il-kunsill ikkummissjona lill-Perit Musumeci biex isegwi.  Huwa qal li l-każ qed jiġi segwit fejn il-Perit ipprepara rapport dettaljat u ġie sottomess.
Rapport tal-Korrispondenza

Is-Segretarju Eżekuttiv preżentat lista tal-korrispondenza mill-aħħar Seduta sal-lum.
Is-Segretarju Eżekuttiv preżentat korrispondenza mingħand il-LightBlueRefab rigward il-blue bins fil-lokalita’ li wara diskussjonijiet is-servizz reġa qed jopera.  Hija qalet li ġie ċċarat li dawn iridu jitbattlu regolari u meta jkun hemm bżonn.  Hija qalet li hemm talba biex jitpoġġew kontenituri biex jinġabar żejt użat, li diġà kellna wieħed ħdejn il-bring in site fi Triq Salvu Borg Olivier imma dan ser jiġi sostitwit b’kontenitur materjal iktar reżistenti u sigur.  Hija qalet li f’laqgħa mal-kumpanija ġie diskuss biex il-kontenituri addizzjonali ikunu fejn bring in sites eżistenti fejn diġà mgħammar b’cameras tas-sigurta’.  Kien hemm qbil unanimu dwar dan.

Skema SPI/SCI/07/2026 – Finanzjament – Attivitajiet Kulturali Annwali 2027
Is-Segretarju Eżekuttiv infurmat li inħarġet skema SPI/SCI/07/2026 – Finanzjament – Attivitajiet Kulturali Annwali 2027. Din l-iskema ħa tkun qed tiffinanzja 85% tal-ispiża għall-attività sa massimu ta’ €20,000 (inkluża l-VAT) kull Kunsill Lokali. Il-Kunsill Lokali huwa obbligat li mas-somma mogħtija lilu jagħti l-kontribut tiegħu ta’ 15%. Hi qalet li diġà kien hemm skema fil-bidu tas-sena li applikajna għal Festa Għeneb ta’ din is-sena. Din hija applikazzjoni għall-attivita’ tas-sena d-dieħla.  Il-Kunsill qabel li terġa’ ssir l-applikazzjoni għall-fondi għal Festa Għeneb ibbażata fuq il-kunċett ta’ din is-sena.

Is-Segretarju Eżekuttiv infurmat li ġiet installata camera mal-kamra tal-ilma fi Triq tas-Sruġ mill-WSC biex jissorveljaw rimi illegali li qed ikun hemm quddiem il-bieb tal-istess kamra li jimpedixxi il-aċċess. Din hija monitored mill-istess korporazzjoni u l-filmati jgħaddu lill-awtoritajiet għall-infurzar.
Rapport tal-ilmenti

Is-Segretarju ppreżentat ir-rapport tal-ilmenti li l-Kunsill irċieva bejn l-aħħar Seduta u llum.
Kunsiderazzjoni u approvazzjoni tal-iskeda ta’ pagamenti

Is-Segretarju Eżekuttiv ippreżentat l-iskeda tal-pagamenti.
Is-Sindku propona l-approvazzjoni tal-pagamenti.  Il-Kunsill unanimament approva.
Items oħra ta’ xogħol ieħor li jkun meħtieġ
Il-Kunsilliera Stephanie Vassallo semmiet xi mirja tat-traffiku imkissra.  Is-Sindku talab lista ta’ talbiet ta’ mirja li għandna reġistrati bħalissa.
Il-Kunsillier Dominic Grech qal li nnota li issa l-finishings li kien jonqos fir-reading Garden tlestew ukoll, anka it-trejqa ta’wara.  Huwa saqsa dwar il-fażijiet tal-proġett Vjal Kulħadd.  Is-Sindku qal li l-ewwel fażi tkun lesta sa’ Settembru u jkun aġġornat mill-Perit tal-Proġett dwar il-fażi li jmiss.
Il-Kunsillier Dominic Grech fakkar dwar talba ta’ linji sofor fi Triq Ta’ Brija minħabba aċċessibilta’ minn garaxx.

Il-Kunsillier Albert Pace qal li l-bins tal-Bajja ta’ Għar Lapsi għandhom bżonn li jinbidel il-kontenitur ta’ ġewwa għax ittaqqab.

Il-Kunsillier Pace semma wkoll cctv installata fi triq il-Mitjar ta’ San Niklaw mingħajr użu.  Hu qal li prova jsaqsi ta’ liema dipartiment hi u ma kellu l-ebda risposta. Saqsa jekk jistax isir użu minnha la qegħda fil-lokalita’ u f’post pubbliku.

Tmiem tal-laqgħa u aġġornament

Il-laqgħa intemmet fit-8.40 ta’ filgħaxija.

Is-Sindku propona li l-laqgħa li jmiss issir nhar it-Tnejn 28 ta’ Settembru 2026 fis-6.00 ta’ filgħaxija.

	 
	

	.  
	

	.
	


Konfermati, illum 28 ta’ Settembru 2026
Ryan Cachia
Ritienne Giorgino

Sindku
Segretarju Eżekuttiv

